Martin Henriksen (DF), 2009-05-28:
Dansk Folkeparti har før afvist et lignende forslag, og vi kan heller ikke i dag støtte beslutningsforslaget.
Men det betyder på ingen måde, at Dansk Folkeparti ikke ønsker at varetage borgernes interesser i sociale sager, og det betyder heller ikke, at vi på nogen måde er imod flere eller klarere rettigheder til borgerne.
Der er gennemført en række forbedringer på det sociale område.
Bl.a. har Dansk Folkeparti stillet krav om, at unge handicappede får et retskrav på at tage en ungdomsuddannelse, og det er nu gennemført.
Dansk Folkeparti udtrykte også for nylig vilje til at ratificere FN's handicapkonvention med henblik på at styrke handicappedes rettigheder i samfundet, og der er også afsat midler til information om handicappedes rettigheder målrettet personer med handicap.
Der skal til enhver tid være fokus på borgernes interesser i sociale sager, men en række af de punkter, der er skitseret i forslaget, kan have den modsatte effekt.
For det første er det Dansk Folkepartis opfattelse, at de medarbejdere, vi har i den offentlige sektor, rent faktisk ønsker at gøre en positiv forskel for de borgere, som de møder, og jeg tror ikke, at f.eks. øgede muligheder for at slæbe advokater med til det ene eller det andet møde i kommunen vil forbedre forholdet mellem den enkelte borger og det offentlige.
Måske vil forholdet endda blive forværret.
For det andet er det jo ikke det offentliges opgave at chikanere den enkelte borger.
Tværtimod er det offentlige forpligtet til at yde den nødvendige hjælp, jævnfør gældende lov.
Vi skal passe på, at vi ikke unødvendigt mistænkeliggør de offentligt ansatte, men det er selvfølgelig en balancegang; det anerkender jeg.
I Dansk Folkeparti har vi med tilfredshed konstateret, at regeringen har forpligtet sig til i den kommende folketingssamling at fremlægge en række konkrete initiativer, der skal bidrage til at styrke den enkelte borgers position i forhold til den myndighed, som behandler borgerens sag, gennem en bedre lovkvalitet og fjernelse af overflødige procesregler, så det bliver lettere at fastholde fokus på det egentlige indhold og på det, som er det væsentligste for borgeren.
For Dansk Folkeparti handler det om den egentlige sociale indsats over for den enkelte udsatte borger eller over for den enkelte familie som helhed.
Derfor er der også indført familierådgivere for bl.a. udsatte kvinder på kvindekrisecentre fra den 1. juli 2008, i forbindelse med en finanslovaftale blev der til gavn for de ældre den 1. januar 2009 indført fast kontaktperson til alle modtagere af personlig hjælp og pleje, og fra den 1. juli 2009 får kommunerne pligt til at etablere en familievejlederordning for familier, som får et barn med nedsat funktionsevne, altså eksempelvis et handicappet barn.
Der er taget en række helt konkrete initiativer, som har den klare hensigt at gøre de offentlige systemer bedre til at hjælpe og vejlede borgerne, så vi er altså i gang og har været det i et stykke tid nu.
Men når der så sker fejl – og det sker desværre, og også for tit – har borgerne mulighed for at klage over kommunernes afgørelser til de sociale nævn eller eksempelvis Beskæftigelsesnævnet.
Hvis der er tale om alvorlige sagsbehandlingsfejl, vil sagen igen blive henvist til kommunen, så der kan ske en fornyet sagsbehandling med henblik på at sikre borgerens retssikkerhed.
Afslutningsvis vil jeg fremhæve et emne, som forslagsstillerne desværre ikke har taget med, og det er den stigende tendens til, at enkelte individer desværre har svært ved at acceptere de afgørelser, som de sociale myndigheder når frem til, og derfor udsætter medarbejderne i den offentlige sektor for trusler om vold og overfald.
Der skal være retssikkerhed for den enkelte borger, der søger hjælp, og jeg håber, det står klippefast, at det er Dansk Folkepartis klare overbevisning.
Men det er også Dansk Folkepartis overbevisning, at de offentligt ansatte borgere naturligvis også skal have retssikkerhed.
Den del skal vi også til at grave lidt i, og det vil vi gerne tage fat på fra Dansk Folkepartis side.
Med disse bemærkninger kan Dansk Folkeparti ikke støtte beslutningsforslaget, men vi medvirker gerne til at skabe klarhed og afdække problemstillinger på det sociale område.